Oskar Nilsson

**Leif Oskar Nilsson** (s. 12. huhtikuuta 1991 Luulaja, Ruotsi) on ruotsalainen jääkiekkopuolustaja, joka pelaa SM-liigajoukkue Ässissä. Hän toimii joukkueen varakapteenina. Nilsson on pelannut suurimman osan urastaan kotimaansa pääsarjassa SHL:ssä. Hän voitti Skellefteåssa Ruotsin-mestaruuden keväällä 2024. Nilsson on pelannut myös viisi kautta Norjassa.

## Ura
### Juniorivuodet ja Elitserien-debyytti Luulajassa
Nilsson aloitti jääkiekkoilun Rutvikissa. Hän siirtyi sieltä juniorina sittemmin Luulajaan. Kaudella 2008–2009 Nilsson debytoi miesten peleissä pelattuaan 14 ottelua lainalla Ruotsin neljänneksi korkeimmalla sarjatasolla maan kakkosdivisioonan Luleå Rebelsissa. Kauden 2009–2010 hän pelasi pääasiassa Luulajan J20-joukkueessa, jossa Nilsson voitti J20 SuperElitin pronssia. Nilsson pelasi myös yhteensä kolme ottelua lainalla Ruotsin kolmanneksi korkeimmalla sarjatasolla maan ykkösdivisioonaa Kiirunassa ja Luleå Rebelsissa. 

Kaudella 2010–2011 Nilsson toimi Luulajan J20-joukkueen varakapteenina. NilssonHän voitti pelipaikastaan huolimatta joukkueen sisäisen piste- ja syöttöpörssin tehoilla 11+19=30, joilla Nilsosn sijoittui J20 SuperElitin puolustajien pistepörssissä viidenneksi. Hän debytoi Luulajan Elitserien-joukkueessa tapaninpäivänä 26. joulukuuta 2010 HV71:tä vastaan. Nilsson merkittiin joukkueen seitsemänneksi puolustajaksi. Hän sai ottelussa myös kakkossyöttöpisteen Niklas Olaussonin tekemään avausmaaliin. Syöttöpiste jäi Nilssonin ainoaksi tehopisteeksi hänen kauden aikana Elitserienissä pelaamassaan viidessä runkosarja- ja viidessä pudotuspeliottelussa. Nilsson pelasi kauden aikana myös yhteensä viisi ykkösdivisioonan ottelua lainalla Bodenissa ja Piitimessä.

### Siirtyminen Norjaan ja kaudet Asplövenissä
Kaudeksi 2011–2012 Nilsson siirtyi Norjaan GET-ligaenin Frisk Askeriin. Hän teki ensimmäisen miesten pääsarjamaalinsa kauden neljännessä ottelussa 22. syyskuuta 2011 ylivoimalla vieraissa Lillehammeria vastaan. Kaikkiaan Nilsson pelasi ensimmäisen kokonaisen pääsarjakautensa aikana runkosarjassa 35 ottelua tehopistein 6+11=17, joilla hän oli Frisk Askerin tehokkain puolustaja ja kolmanneksi paras pistemies. Karsintasarjassa Nilsson pelasi kolme ottelua tehopistein 1+1=2. Kaudella 2012–2013 hän nousi joukkueen varakapteeniksi. Nilsson jakoi Frisk Askerin sisäisen pistepörssin kolmannen sijan Érik Boisvertin ja Mikael Dokkenin kanssa tehoilla 10+22=32, joilla hän jakoi GET-ligaenin puolustajien pistepörssin neljännen sijan Rosenborgin Ryan Martinellin kanssa. Pudotuspeleissä Nilsson oli joukkueen paras syöttäjä ja jakoi sisäisen pistepörssin voiton Dokkenin kanssa tehtyään viidessä ottelussa viisi syöttöpistettä.

Nilsson siirtyi kaudeksi 2013–2014 vuoden mittaisella sopimuksella kotimaansa toiseksi korkeimmalle sarjatasolle HockeyAllsvenskan-joukkue Asplöveniin. Hän pelasi kauden aikana myös yhden SHL-ottelun lainalla Luulajassa. Helmikuussa 2013 Nilsson teki Asplövenin kanssa vuoden mittaisen jatkosopimuksen. Kaudella 2014–2015 hän toimi joukkueen varakapteenina.

Kaudeksi 2015–2016 Nilsson palasi vuoden mittaisella sopimuksella Frisk Askeriin ja nousi joukkueen kapteenistoon. Hän oli joukkueen tehokkain puolustaja tehoilla 3+18=21, joilla Nilsson sijoittui GET-ligaenin puolustajien pistepörssissä kymmenenneksi. Toukokuussa 2017 hän teki Frisk Askerin kanssa kaksivuotisen jatkosopimuksen. Nilsson oli myös kaudella 2016–2017 joukkueen tehokkain puolustaja tehoilla 3+21=24 ja sijoittui GET-ligaenin puolustajien pistepörssissä kymmenenneksi. Hän voitti kauden päätteeksi hopeaa. Kaudella 2017–2018 Nilsson oli Frisk Askerin kolmanneksi paras pistemies tehtyään 41 runkosarjaottelussa yli piste per peli-tahdilla tehot 10+34=44, joilla hän voitti koko liigan puolustajien syöttöpörssin ja jakoi puolustajien pistepörssin toisen sijan Storhamarin Kodie Curranin kanssa edellään vain Sparta Sarpsborgin Troy Rutkowski. Nilsson voitti myös joukkueen sisäisen tehotilaston lukemalla +29.

### Oskarshamnin kanssa SHL:ään
Nilsson siirtyi kaudeksi 2018–2019 vuoden mittaisella sopimuksella Allsvenskan-joukkue Oskarshamniin. Seuran urheilutoimenjohtajana toimi hänelle Asplövenistä tuttu Per Kenttä. Nilsson toimi joukkueen varakapteenina. Hän sijoittui tehoilla 6+24=30 koko Allsvenskanin puolustajien pistepörssissä kolmanneksi edellään vain AIK:n Alexander Deilert ja joukkuetoveri Nolan Zajac. Nilsson voitti myös pudotuspelien tehotilaston lukemalla +11. Hän oli kauden päätteeksi nostamassa Oskarshamnia SHL:ään. Nilsson palkittiin myös Allsvenskanin vuoden puolustajana. Toukokuussa 2019 hän teki seuran kanssa vuoden mittaisen jatkosopimuksen.

Nilsson sai alkukaudella 2019–2020 Oskarshamnin pelaajista eniten peliaikaa ottelua kohden, kunnes runkosarjan viidennellä kierroksella 26. syyskuuta 2019 vierasottelussa Växjö Lakersia vastaan hän loukkaantui jäätyään Brendan Shinniminin taklaamaksi. Nilsson oli huonossa tasapainossa taklauksen aikana ja hän lensi taklauksessa pää edellä laitaa päin. Nilsson makasi yli viisi minuuttia jään pinnassa ja hänet kuljetettiin sairaalaan. Shinnimin sai tilanteesta ottelurangaistuksen. Nilssonin taklauksen jälkeen saamiin vammoihin kuuluivat molempien keuhkojen puhkeaminen, viiden kylkiluun murtuminen useammasta kuin yhdestä kohdasta, kahden ylimmän kylkiluun irtoaminen rintalastasta ja vakava aivotärähdys. Hän palasi kaukaloihin yli kolme kuukautta myöhemmin tammikuussa 2020. Nilsson pelasi SHL:ssä kauden aikana 28 runkosarjaottelua tehopistein 2+5=7.

### Vuodet Skellefteåssa
Kaudeksi 2020–2021 Nilsson siirtyi jatkamaan SHL-uraansa kaksivuotisella sopimuksella Skellefteån joukkueeseen. Hän pelasi ensimmäisen ehjän ja kokonaisen kautensa liigassa tehden runkosarjassa 52 ottelussa tehot 6+22=28, joilla Nilsson oli joukkueen tehokkain puolustaja. Hän voitti myös koko SHL:n tehotilaston lukemalla +23. Pudotuspeleissä Nilsson pelasi 12 ottelua tehopistein 1+3=4. Lokakuussa 2021 hän teki Skellefteån kanssa kolmivuotisen jatkosopimuksen kevääseen 2025 saakka. Kaudella 2022–2023 Nilsson joutui runkosarjan lopulla sivuun alavartalovamman vuoksi ja hän oli sivussa myös neljä ensimmäistä pudotuspeliottelua. Nilsson voitti kauden päätteeksi SHL-hopeaa. Kauden 2023–2024 päätteeksi hän voitti Ruotsin-mestaruuden.

### Siirtyminen Ässiin
Viiden Skellefteåssa vietetyn vuoden jälkeen Nilsson siirtyi kaudeksi 2025–2026 vuoden mittaisella sopimuksella SM-liigajoukkue Porin Ässiin. Hänet nimettiin joukkueen varakapteeniksi.

## Muuta
Nilsson on naimisissa puolustajana SM-liigajoukkue Mikkelin Jukureissa pelaavan Kim Johanssonin siskon kanssa. Nilssonin appi Kjell-Åke Johansson pelasi omalla urallaan pudotuspelit mukaan lukien yhteensä 126 Elitserien-ottelua Luulajassa.

## Tilastot

## Lähteet